Склучен меморандум за соработка помеѓу Народната банка и Комисијата за заштита на конкуренцијата

Народната банка и Комисијата за заштита на конкуренцијата (КЗК) склучија меморандум за соработка насочен кон унапредување на размената на податоци и информации поврзани со конкуренцијата во банкарскиот сектор. Како што беше истакнато на денешната средба на гувернерката, Анита Ангеловска-Бежоска, и претседателот на КЗК, Владимир Наумовски, натамошното ефективно јакнење на конкуренцијата во оваа сфера би довело до подобри услови за корпоративниот сектор и за населението како корисници на банкарските услуги и производи, како и до проширување на лепезата производи што ги нудат банките, под конкурентски услови. Токму тоа е и основниот мотив за склучувањето на меморандумот со којшто попрецизно е дефинирана соработката помеѓу двете институции на ова поле.



Со меморандумот е регулирана размената на податоци и информации помеѓу двете институции при постапките коишто ги води КЗК, а коишто се поврзани со една или повеќе деловни банки, при изготвувањето анализи за нивото на конкуренцијата во банкарскиот сектор и при изготвувањето измени во подзаконската регулатива во надлежност на Народната банка. Предвидено е да се одржува и годишен состанок на којшто претставници од двете институции детално ќе ги разгледуваат анализите поврзани со конкуренцијата во банкарскиот сектор и ќе разговараат за повеќе важни прашања, а доколку е потребно може да се одржуваат и повеќе состаноци годишно. Меморандумот содржи и одделни одредби коишто се однесуваат на едукација на вработените во Народната банка и во КЗК во областа на заштитата на конкуренцијата.

Кон завршницата на денешната средба, Ангеловска-Бежоска и Наумовски истакнаа дека натамошната соработка помеѓу Народната банка и КЗК ќе придонесе за постојано зајакнување на конкуренцијата во банкарскиот сектор.

[](https://www.facebook.com/narodnatabanka/photos/pcb.2216631405309206/2216623841976629/?type=3&__tn__=HH-R&eid=ARD86S6CIBKbcUJvixTv-PIri5f4_Im3chqREwqXREo0YTj2Q2Xz9Bu59CzCLdcoG7VnyuTK-NX9s4c9&__xts__%5B0%5D=68.ARAL6rQFnZzuQ7p6dPglSEjYojvJL47wsb0_1GHAAR9dmyGmWYeQf-R0J0XYqVPUV93Tg4Krg7H1VR7mUtzUPXO0-LvkvHcNR4l8DdK87jclZIYXslKBBL2QDHYqrRrlqoC4YljQpPCIBfZB8IKyx4TVgBTwk0GocvBwZ5CFlJoG-k_pnA6v5V2z6WQeKz5wL0EKJwNwQQYaCnFzBGM90bm0wADeIyQc4io17miNx0IMhzVT8bLCuyviFngkreVUQ4UojMO852gu_FtAQSwnTW_zenwgWnuA4TEyXyIhUTw85YKZb2bfcesPM2tf3almtItCsFOySqe0ZuUNYhzNH9QJRDS-)

